Mara b'imħabba ta' żewġt irġiel u karriera "Sylvie's Love" (Amazon: 15) hu film romantiku, tipiku ta' snin ħamsin. Id-direttur Eugene Ashe li kiteb ukoll l-iscript irnexxilu jżewweġ l-idea ta' "A Star Is Born" mal-films romantiċi ta' Doris Day. Is-soundtrack li fih ħafna kanzunetti u mużika jazz, jinkludi wkoll 'Fly Me To The Moon' ta' Doris Day. In-narrattiva teħodna lura għal New York tal-1957, bl-attriċi kariżmatika Tessa Thompson fil-parti ta' Sylvie. Din tkun mara determinata li tilħaq fejn xtaqet. Tibda taħdem fil-ħanut ta' missierha li jkun ibigħ id-diski. Hemmhekk jiġi jaħdem ukoll Robert (Mnamdi Asomugha), li hu saksofonista mimli talent għall-mużika jazz. Huwa jkun għadu irid isib saqajh. Sylvie tibda tinteressa ruħha f'Robert imma Sylvie hi għarusa lil Lacy (Alano Miller) li mar għal gwerra fil-Korea u għadu ma ġiex lura. Sylvie anke tkun ossessjonata li trid issir producer fil-qasam tat-televiżjoni. Wara li Sylvie u Robert jibdew jinġibdu lejn xulxin, il-band li jkun magħha Robert tiġiha l-opportunita ta' gig f'Pariġi. L-aħbar ssir magħrufa meta Sylvie tintebaħ li ħarġet tqila bit-tarbija ta' Robert. Sylvie ssibha bi tqila li tgħid lil Robert qabel isiefer għax beżgħat li ttelliflu l-opportunità. Sadanittant, meta Robert ikun Pariġi, Lacy jiġi lura u Sylvie tiżżewwġu. B'mod nobbli, Lacy jaċċetta li jrabbi t-tifla ta' Sylvie daqs li kieku kienet tiegħu. Sylvie tara xewqtiha ssir realtà u tibda tipproduci programm televiżiv. Wara li Robert jikseb suċċess jiġi lura New York. Laqgħa mill-ġdid ma' Sylvie tixgħel mill-ġdid ix-xrar ta' imħabba li darba kien hemm bejniethom. Sylvie tinqabad maqbuda b'imħabba bejn żewġt irġiel u karriera. Apparti meta Tom Hanks jislef il-vuċi tiegħu għax-Sheriff Woody fil-films ta' "Toy Story", "News of the World" hu l-ewwel film ta' Tom Hanks fil-parti ta' cowboy. Għandu l-parti ta' Captain Jefferson Kyle Kidd. L-istorja sseħħ ftit snin wara l-gwerra ċivili Amerikana. Kidd ikun wieħed li jiġri minn belt għall-oħra, jirrakkonta stejjer u jwassal aħbarijiet dwar presidenti, gwerer, katastrfofi u ġrajjiet oħra importanti minn kull parti tad-dinja. Meta jkun f'Texas, jiltaqa' ma' tifla ta' 10 snin, li jisimha Johanna. Din tkun trabbiet għal bosta snin fil-komunitá indiġina magħrufa bħala Kiowa. Johanna ma tkunx taf ħajja oħra u allura tkun ositili għal dak kollu li ma kienx parti mill-ħajja fost il-Kiowa. Il-missjoni ta' Kidd tkun li jieħu lil Johanna lura għand iz-zijiet tagħha. Il-vjaġġ tagħhom ma jkunx wieħed faċli hekk kif ikunu jridu jiffaċċjaw diversi sfidi. Fil-parti ta' Johanna, tidher it-tifla Ġermaniża Helena Zengel. "News of the World" (Universal Pictures: 12A) hu t-tieni film li Tom Hanks jaħdem taħt id-direzzjoni ta' Paul Greengrass. L-ewwel wieħed kien "Captain Phillips" li parti minnu kien inħadem hawn Malta. Il-film hu ispirat mill-ktieb ta' Paulette Jiles li kien ippubblikat 4 snin ilu. Ħafna jqisu li dan hu l-aħjar xogħol lettarju ta' din il-kittieba li għandha 77sena. Maħdum taħt id-direzzjoni ta' Ryan Murphy, "The Prom" hu ispirat mill-musical li ttella' fuq Broadway maħluq mill-kompożitur Matthew Sklar. Naħseb li n-numru mużikali 'Love Thy Neighbor' li d-drama queen Trent (Andrew Rannells) jinterprita fix-shopping-mall, jiġbor l-essenza ta' dan il-musical. Dan wara li wieħed mill-istudenti jgħidlu li ma jitgħallmux d-drama fil-James Madison High School ġewwa belt żgħira f'Indiana. Trent jaħtfu fil-kelmu u jgħidlu "That explains your general lack of empathy." L-istudenti ta' din l-iskola jingħaqdu għax waħda minnhom, Emma (Jo Ellen Pellman) ma titħallix tattendi l-prom għax riedet ġġib l-partner tagħha Alyssa (Ariana DeBose). Ferventi li ma tħallix lil Emma tattendi kien hemm is-Sinjura Greene (Kerry Washington) mill-PTA. L-istil tal-musical "The Prom" (Netflix: 2A) hu qrib dawk il-musicals tas-snin ħamsin sa nofs is-snin sittin. Bħala musical, kien iddebutta f'Broadway f'Ottubru 2018, imma kien dam jittella' anqas minn sena. Il-film issa għandu kast li jinkludi lil Meryl Streep, Nicole Kidman u James Corden. Meryl Streep għandha l-parti ta' Dee Dee Allen. Flimkien ma' Barry Glickman (James Corden) huma jkunu koppja popolari fuq il-palk imma li issa jkunu għaddejjin minn kriżi. Dan għax ix-show mtella' f'Broadway b'nefqa kbira, ma kellux suċċess. Dee Dee u Barry jintebħu li s-sitwazzjoni imbarazzanti ta' Emma tista' tgħinhom jiksbu lura l-popolaritá li darba kellhom jekk jissapportjawha. Flimkien mal-atturi ċiniċi, Angie Dickinson (Kidman) u Trent Oliver, huma jaraw kif ser jaħtfu din l-opportunitá u jmexxu l-isfida tal-istudenti sabiex Emma titħalla tatendi l-prom mas- sieħba tagħha.